  Виталий Пронин Тӧролэн Резиденцияз люкаськылӥзы 11-тӥ классэз медален йылпумъям егитъёс. Сӥё-дано ужрадэз усьтӥз Удмуртилэн Тӧроезлэсь ужзэ быдэсъясь Александр Бречалов. Пиналъёсты ӟечкыласа, шуиз:- Тӥ визьмо но етӥз нылпиос, шумпотӥсько тӥ понна! Асьтэлы котьку вылӥ куронъёс пуктэ. Кин тӥледыз будэтӥз, дышетӥз - анай-атайдэс но дышетӥсьёстэс - ноку эн вунэтэ!Кивалтӥсь озьы ик тунсыкъяськиз, кин дышетсконзэ Удмуртиын ик азьланьтыны малпа шуыса. 4-ез-5-ез гинэ нылпиос кизэс ӝутӥзы, мукетъёсыз палэнысь вузъёсы пырыны малпало. Александр Бречалов дэмлаз вылӥ образование басьтэмзы бере шаерамы ик берытскыны.Удмуртиысь 567 нылпиос школаез медален йылпумъязы, нош Резиденцие вуыны 63-езлы гинэ шуд усиз: таослэн котькуд предметъя 85-лэсь тросгес баллъёссы. Вавож ёросысь Кионгурт школаысь Софья Князева но 14 номеро лицейысь Евгения Тимофеева выпускникъёслэн нимынызы трибуна сьќрын вераськизы.- Туж-туж шумпотӥсько, медаль басьтыны быгатӥ шуыса, - вера Софья. - Капчи ик ӧй вал со доры сюресэ. Трос кужым сётэмын, кӧня уйёс изьымтэ. Дышетсконме азьланьтыны малпасько УдГУ-ысь Удмурт кылосбуръя, финно-угроведениея но журналистикая институтын. Туж гажасько удмурт кылэз.Кионгурт школаысь удмурт кылъя но литературая дышетӥсьлэн Надежда Исаевалэн верамезъя, котькуд аре сямен ик школаязы медалистъёссы луо. Туэ Софья ӟуч кылъя 96 балл люказ. Дышетӥсьлэн верамезъя, нылаш туж визьмо, етӥз, котькытчы но мылысь-кыдысь пыриське, туэ удмурт кылъя элькун олимпиадаын вормись луиз.Наталия Самсонова  Теги: Егитъёс  